สถานการณ์โควิด-19 เพิ่มขึ้น สถานการณ์อยู่ในระดับที่รับมือได้
นพ.โอภาส การย์กวินพงศ์ ปลัดกระทรวงสาธารณสุข กล่าวว่า จากการติดตามสถานการณ์โรคโควิด-19 ขณะนี้เป็นไปตามที่มีการคาดการณ์ไว้หลังจากที่ประชาชนมีการเดินทางพบปะทำกิจกรรมร่วมกันมากขึ้น แต่ยังเป็นสถานการณ์ที่รับมือได้ เพราะถึงแม้จะมีการติดเชื้อมากขึ้นแต่อาการไม่มาก จำนวนผู้ใส่ท่อช่วยหายใจรวมทั้งหมดมีไม่ถึง 20 ราย และในรอบสัปดาห์ที่ผ่านมามีผู้เสียชีวิต 2 ราย ถือว่าน้อยมาก ส่วนเรื่องสายพันธุ์เชื้อที่มีรายงานสายพันธุ์ XBB ก็ถือเป็นสายพันธุ์ย่อยของโอมิคอน การกลายพันธุ์ของไวรัสเป็นไปตามธรรมชาติ ซึ่งองค์การอนามัยโลกยังให้เป็นสายพันธุ์ที่ต้องติดตามเฉยๆ ยังไม่ถึงกับเป็นสายพันธุ์ที่ต้องกังวลมากนักไม่ว่าจะเป็น XBB.1.16 ในแง่ของความรุนแรงยังไม่มีหลักฐานว่ารุนแรงกว่าสายพันธุ์อื่นๆ ส่วนเรื่องของการติดง่ายขึ้นกว่าเดิม หลบภูมิคุ้มกันได้หรือไม่ ข้อมูลทางห้องปฏิบัติการต่างๆ พบว่าอาจจะติดได้ง่ายขึ้นแต่ไม่ได้เป็นการติดง่ายแบบมีนัยยะสำคัญมากนัก ดังนั้น การดูสถานการณ์ควรดูทั้งเรื่องของสายพันธุ์ อาการทางคลินิก ระบาดวิทยาควบคู่กันไป การดูข้อมูลเพียงด้านใดด้านเดียวอาจจะไม่ครบถ้วน ทั้งนี้ในการประชุมติดตามสถานการณ์วันนี้เห็นสถานการณ์ตรงกันว่าถึงแม้จะมีผู้ติดเชื้อเพิ่มขึ้นแต่อาการไม่รุนแรง ส่วนผู้ที่มีอาการรุนแรง หรือมีอาการมาก หรือกลุ่มเสี่ยงยาต้านไวรัสทั้งหลายยังใช้ได้ดีอยู่ ยังไม่มีข้อมูลว่าเชื้อไวรัสไม่ตอบสนองต่อยาต้านไวรัส ไม่ว่าจะเป็นฟาวิพิราเวียร์ โมนูลพิราเวียร์ เรมดิซีเวียร์ LAAB ยังมีประโยชน์ในการรักษา อยู่ที่ประชุมคณะผู้เชี่ยวชาญซึ่งมีการประชุมตั้งแต่เมื่อวันที่ 17 เมษายน 2566 ก็เห็นพ้องต้องกันว่า การรักษายังคงเหมือนเดิมคือ คนอาการน้อยหรือไม่มีอาการไม่ต้องกินยาอะไร ส่วนกลุ่มเสี่ยงอาการน้อยให้ยาตามแนวทางเดิม เพียงแต่ปรับการให้ยาบางอย่างเพื่อให้สอดคล้องและเข้าใจมากขึ้น ส่วนกรณี ที่มีโรงเรียนแพทย์ ปรับแนวทางการให้ยานั้น ได้มีการพูดคุยกับผู้อำนวยการโรงพยาบาลแล้วยืนยันว่าสื่อบางสื่อมีการสื่อสารข้อความของอาจารย์ออกไปไม่ครบถ้วนไม่ถูกต้อง ทั้งนี้ ยืนยันว่ายาต่างๆ มีเพียงพอโมนูลพิราเวียร์ มีหลายล้านเม็ด แพ็กซโลวิดก็มีสามารถรักษาได้เป็นหมื่นคน เรมดิซีเวียร์ มีเป็นแสน ดังนั้นสบายใจได้ ไม่ขาดแคลนยารักษา